Gedagte vir die dag: Die krag van stiltetydFoto: pixabay.com “Nee, as jy bid, gaan na jou kamer toe, maak die deur toe en bid tot jou Vader wat jy nie kan sien nie. Jou Vader wat sien wat verborge is, sal jou beloon.” (Matteus 6:6 – AFR83) Stiltetyd is ongetwyfeld dié belangrikste tyd van jou dag. Hierdie toewyding is nie net ŉ tyd van afsondering voor die Here nie, maar ook ŉ onontbeerlike dissipline wat in jou privaatheid begin en ŉ ingeworteldheid in elke area van jou lewe behoort te wees. Dit vorm deel van karakter bou. Jou karakter bepaal die mens wie jý is, waar niemand jou sien nie. Met ander woorde, die ware jý. Ek onthou jare gelede op universiteit het een van ons dosente die term “persoonlikheid” soos volg aan ons verduidelik. Persoonlikheid bestaan uit twee basiese fasette, temperament en karakter. Temperament is jou aangebore of natuurlike geaardheid. Karakter is die slotsom van jou aangeleerde eienskappe waaruit jy bestaan en wat van jou die eie en unieke wese maak wat jy is. Alhoewel, in alledaagse terme, wanneer daar na die persoonlikheid van iemand verwys word, verwys mense bloot na persoonlikheid in ŉ oppervlakkige sin en is dit niks meer as die “gesig” wat jy opsit nie. Sonder om te diep te delf is dit die rede waarom persoonlikheidstoetse oor die algemeen lig kan werp op drie basiese areas: wie jy ís, wie jý dink jy is en wie ánder dink jy is. Dit het nog altyd by my gebly en is ook die rede waarom dit vir my so belangrik is om in my eie lewe en die lewens van ander hierdie belangrike konsep te beklemtoon – dat jy nie vir altyd agter ŉ masker kan wegkruip nie. Daarom is dit so ongelooflik belangrik vir ons om onsself toe te spits daarop om hard te werk aan wat werklik belangrik is, naamlik ons karakter. Hoewel jou persoonlikheid vir jou ŉ voet in die deur kan wees, is dit slegs ŉ rotsvaste karakter, wat spreek van integriteit, betroubaarheid en lojaliteit, wat aan jou die geleentheid sal gee om daardie onoortreflike sukses te behaal wat jy nastreef. Begin sommer vandag om ŉ onomkeerbare besluit te neem om jouself ten volle aan die Here toe te wy en daardeur vanselfsprekend ook elke ander area van jou lewe, jou geestelike lewe, jou gesin, jou gesondheid, jou finansies onder sy beskerming te bring. Geskryf deur Alta Strauss Facebook | Instagram | [email protected]